b"\n_START_ARTICLE_\n\xc3\x98ksnehallen\n_START_PARAGRAPH_\n\xc3\x98ksnehallen ligger i den Brune k\xc3\xb8dby i K\xc3\xb8benhavn med indgang fra Kv\xc3\xa6gtorvet, der st\xc3\xb8der op til Halmtorvet._NEWLINE_\xc3\x98ksnehallen blev tegnet af Ludvig Fenger og stod f\xc3\xa6rdig i 1901. Den havde plads til 1600 stykker kv\xc3\xa6g, men efter omkring 20 \xc3\xa5rs drift levede den ikke l\xc3\xa6ngere op til de strengere krav til hygiejnen. S\xc3\xa5 i 1934 blev den Hvide k\xc3\xb8dby opf\xc3\xb8rt, hvor slagtningen herefter blev foretaget._NEWLINE_I 1984 blev \xc3\x98ksnehallen og sidestaldene fredet, men f\xc3\xb8rst i 1993, i forbindelse med byfornyelsen p\xc3\xa5 Vesterbro blev det besluttet at udvikle \xc3\x98ksnehallen til den kultur-og udstillingshal, den fremtr\xc3\xa6der som i dag. \xc3\x98ksnehallen blev i sin nuv\xc3\xa6rende form indviet i juni 1997, som en del af Kulturby 96._NEWLINE_\xc3\x98ksnehallen er et gammelt kv\xc3\xa6gtorv, ikke en slagtehal. Den blev indviet i 1901, men var n\xc3\xa6rmest allerede udfaset efter 10 \xc3\xa5r. Bygningen stod nu ubenyttet hen i 20 \xc3\xa5r, for herefter at blive brugt som fragtcentral. I slutningen af 1960'erne oph\xc3\xb8rte denne aktivitet ogs\xc3\xa5, og bygningen stod igen ubrugt hen indtil en renovering blev p\xc3\xa5begyndt._NEWLINE_Renoveringen er udf\xc3\xb8rt s\xc3\xa5 milj\xc3\xb8venligt som muligt. Blandt andet er alle sten i gulvet st\xc3\xb8bt af det gamle, ophuggede gulvmateriale. Alt regnvand der falder p\xc3\xa5 bygningens 8000 m\xc2\xb2 tag bliver opsamlet og benyttes til toiletskyl mv._NEWLINE_DGI-byen overtog pr. september 2005 forpagtningen af \xc3\x98sknehallen for en ti-\xc3\xa5rig periode. Dette skete efter en l\xc3\xa6ngere periode, hvor K\xc3\xb8benhavns Kommune varetog driften med et betydeligt underskud. Af hallens m\xc3\xa5ls\xc3\xa6tning fremg\xc3\xa5r det, at minimum 43\xc2\xa0% af de afholdte arrangementer skal v\xc3\xa6re kulturarrangementer, og de resterende 57\xc2\xa0% kan v\xc3\xa6re erhvervsrettede._NEWLINE_Blandt de arrangementer der \xc3\xa5rligt afholdes i \xc3\x98ksnehallen er Copenhagen Comics og Historiske Dage."